Tämä dokumentti sisältää tuntisuunnitelmat kolmelle 45 minuutin oppitunnille, jossa sukelletaan kestävän tulevaisuuden rakentamiseen kuluttajakäyttäytymisen ja kiertotalouden näkökulmasta.

# OPPITUNTI 1 – TEORIASUKELLUS

Ensimmäisellä kerralla tutustutaan kestävän tulevaisuuden rakentamiseen teorian kautta. Oppitunnilla opitaan YK:n kestävän kehityksen tavoitteista (Agenda2030), vastuullisesta kuluttamisesta ja kiertotaloudesta.

## Oppitunnin aloitus (10 min)

Oppilaat saapuvat luokkaan ja oppitunti käynnistetään. Sekä tällä että seuraavalla kerralla työskennellään pienryhmissä, joten oppitunnin aluksi oppilaat jaetaan 3-5 hengen ryhmiin. Seuraavien kertojen aikana sukelletaan kestävään kehitykseen kuluttamisen näkökulmasta.

Aloitetaan johdattelu aiheeseen miettimällä sanaa kuluttaminen, mitä kaikkea se tarkoittaakaan? Tarkoittaako, että jos kuluttaa jotakin, niin se kuluu pois niin ettei sitä enää ole?

## Luento (15 min)

Ensimmäisellä kerralla oppilaat johdatellaan aiheeseen napakalla luennolla tai muutamalla aiheeseen liittyvällä videolla. Luennossa käsitellään YK:n kestävän kehityksen tavoitteet, kiertotalous ja vastuullinen kuluttaminen. Oppilaat voi ohjeistaa siihen, että luento-osuuden päätteeksi heillä on mahdollisuus kysyä.

## Ryhmäkeskustelut (10 min)

Luennon jälkeen pohditaan teemoja oppilaiden omasta näkökulmasta. Keskusteluissa keskitytään vastuulliseen kuluttamiseen kiertotalouden ja korjausajattelun näkökulmasta.

* Miksi tavarat menevät helposti rikki? Miksi tavaroita on vaikea korjata?
* Millaisia omia tavaroita he voisivat itse korjata?
* Millä tavoin saadaan ihmiset korjaamaan enemmän asioita itse?

## Yhteenveto (10 min)

Oppitunnin lopuksi käydään nopea kierros, jossa ryhmät kertovat vapaamuotoisesti keskusteluiden tuloksista. Ennen oppitunnin päätöstä kerrotaan oppilaille vielä kotitehtävä, jonka avulla valmistaudutaan seuraavan kerran työpajaan. Seuraavalla kerralla keskiössä on tekeminen!

## Kotitehtävä

Ohjeistetaan oppilaat keskustelemaan kiertotaloudesta ja korjauskulttuurista kotona. Oppilaat kysyvät kotona seuraavat kysymykset:

* Mitä kotona ajatellaan kiertotaloudesta? Tiedetäänkö siellä, mitä se tarkoittaa?
* Mitä kotona korjataan?

# OPPITUNTI 2 – TYÖPAJA: VASTUULLISEN KULUTTAMISEN PELIKIRJA

Toisella kerralla oppilaat jatkavat työskentelyä samoissa 3-5 hengen ryhmissä. Oppitunnin tavoitteena on ryhmissä tuottaa vastuullisen kuluttamisen pelikirjat. Pelikirjaan kerätään yhteen sääntöjä, tavoitteita ja vinkkejä, joiden avulla omassa perheessä ja yhteisössä edistetään vastuullista kuluttamista.

## Materiaalit

* Paperia ja kyniä
* Kopiokone (jokaisen ryhmän pelikirjasta omat versiot sen ryhmän oppilaille)

## Oppitunnin aloitus (10 min)

Oppilaat saapuvat luokkaan ja oppitunti käynnistetään. Oppilaille kerrotaan, että päivän tavoite on luoda pelikirja, jonka avulla edistetään vastuullista kuluttamista ja korjauskulttuuria. Tunnin aluksi kysytään muutamilta vapaaehtoisilta, millaisia vastauksia he saivat kotitehtävään. Miten kotona määriteltiin kiertotalous ja millaisia asioita siellä korjataan?

## Työpajan ohjeistus (5 min)

Ohjeistetaan oppilaat miettimään ja työstämään vastuullisen kuluttamisen pelikirja. Lopputuloksena on A4-paperin mittainen pelikirja, jossa on viisi sääntöä, kolme ohjetta ja kaksi idealaatikkoa, joihin kerätään ajatukset kotoa.

* Millaisia sääntöjä pitäisi olla, että kuluttaminen on vastuullisempaa? Mihin kaikkien pitäisi sitoutua?
* Millaisilla ohjeilla saadaan ihmiset toimimaan vastuullisemmin? Mitä vinkkejä annetaan kierrätykseen, korjaamiseen ja ostosten tekemiseen?

Sääntöjen ja ohjeiden avulla pyritään muuttamaan kuluttamista vastuullisempaan suuntaan. Säännöissä ja ohjeissa vain taivas on rajana. Millä tavalla muutetaan maailmaa?

## Ryhmätyöskentely (20 min)

Oppilaat työskentelevät ryhmissä ja ideoivat pelikirjan kohtia. He voivat valita ryhmästä yhden kirjurin ja yhden puheenjohtajan, jotka huolehtivat, että aikataulussa pysytään ja kaikkiin kohtiin saadaan ajatuksia.

## Yhteenveto (10 min)

Käydään lyhyt yhteenvetokeskustelu siitä, millaista työskentely oli tänään. Seuraavalla kerralla kaikki ryhmät pääsevät esittelemään pelikirjansa koko luokalle.

## Kotitehtävä

Tämän kerran kotitehtävänä on viedä oman ryhmän versio pelikirjasta kotiin ja kerätä kahteen tyhjään idealaatikkoon ideat kotoa. Ideat voivat olla sääntöjä tai ohjeita.

# OPPITUNTI 3 – YHTEENVETO & esitykset

Kolmannella kerralla esitellään kehitettyjä pelikirjoja. Oppitunnin tavoitteena on harjoitella esiintymistaitoja ja oppia muiden tuotoksista.

## Oppitunnin aloitus (5 min)

Oppilaat saapuvat luokkaan ja oppitunti käynnistetään. Oppilaat voivat istua ryhmissä, joissa työskentelivät edellisellä kerralla. Oppilaille kerrotaan, että tällä kerralla kaikki ryhmät pääsevät esittelemään pelikirjansa yhteisesti luokalle.

## Idealaatikoiden jakaminen ryhmissä (10 min)

Ennen esityksiin siirtymistä, oppilaat jakavat ryhmissä, mitä idealaatikoihin tuli kotoa. Jokainen ryhmäläinen saa kertoa ideat, jotka tulivat heidän paperilleen. Kun kaikki ovat kertoneet ryhmässä, siirrytään esityksiin.

## Pelikirjojen esittelyt (15-25 min)

Seuraavaksi jokainen ryhmä pääsee harjoittelemaan esiintymistaitoja, kun he esittelevät pelikirjansa pääkohdat. Jokaisella ryhmällä on neljä (4) minuuttia aikaa kertoa pelikirjan eri kohdat. Esityksen jälkeen annetaan ryhmälle isot aplodit ja voidaan kysyä kysymyksiä tai antaa palautetta ideoista.

*Esitysten pituutta voidaan muuttaa riippuen esittävien ryhmien määrästä. Tärkeää on, että kaikki saavat mahdollisuuden kertoa pelikirjastaan.*

## Yhteinen päätös (5-15 min)

Kun kaikki ryhmät ovat saaneet esittää, vedetään kokonaisuus yhteen. Kiitetään oppilaita erinomaisesta, yrittäjämäisestä toiminnasta. Tuotetut pelikirjat on loistava ensiaskel kohti käyttäytymisen muutosta ja kestävämpää tulevaisuutta.

Jos esitykset menevät nopeasti, voidaan lopussa käyttää enemmän aikaa loppukeskusteluun vastuullisen kuluttamisesta ja korjauskulttuurin edistämisestä. Tukena voidaan käyttää seuraavia keskustelukysymyksiä:

* Millä tavalla pelikirjat saadaan mahdollisimman monelle perheelle meidän kaupungiosassa tai koko kaupungissa?
* Jos kaikki noudattaisivat pelikirjan sääntöjä ja ohjeita, mitä hyötyä siitä olisi sekä ihmisille että ympäristölle?
* Mikä säännöistä on mielestäsi vaikein noudatettava? Miksi?